Сюркіна Наталля Міхайлаўна, настаўнік беларускай мовы і літаратуры дзяржаўнай установы адукацыі “Сярэдняя школа №4 г.Магілева”

План-канспект факультатыўных заняткаў

5 клас

**Тэма: Правапіс У-Ў**

**Задачы заняткаў**:

* актуалізаваць, удакладніць і сістэматызаваць веды вучняў аб правапісе **у**складовага і **ў** нескладовага;
* спрыяць фарміраванню ўстойлівых арфаграфічных навыкаў вучняў па прапанаванай тэме;
* развіваць арфаграфічную зоркасць;
* стварыць умовы для развіцця разумовых працэсаў, устойлівай цікавасці да паглыбленага вывучэння беларускай арфаграфіі;

**Ход заняткаў**

1.     **Уступнае слова настаўніка. Пастаноўка праблемнага пытання:**

- У геаграфічным цэнтры Еўропы — горадзе Полацку — 7 верасня 2003 года быў устаноўлены незвычайны помнік.

-У гонар каго ці чаго быў пастаўлены гэты помнік? (у гонар літары ў)

- А чым жа, на вашу думку, заслужыла гэта літара права мець свой уласны помнік?

*Вучні разважаюць пра ўнікальнасць літары ў, пра непаўторную меладычнасць і мяккасць гука, пазначанага ёй. Трэба заўважыць, што літара ў у беларускім алфавіце займае сваё адметнае месца і адрознівае беларускую мову ад іншых славянскіх моў. Літара «Ў» – адметны сімвал нашай мовы, які вызначае яе непаўторнасць. Гэта літара – таксама наша культурная спадчына.*

 -   З якога класа гэта правіла вывучаецца ў школе?

Як вы лічыце, наколькі добра вы ведаеце правіла пра правапіс у, ў?

Значыць, як знаўцы, вы зможаце адказаць на наступныя пытанні:

 -Якая літара пішацца ў наступных выразах:

* БЕЛАРУСКІ ДЗЯРЖАЎНЫ (Ў/У)НІВЕРСІТЭТ
* Са(ў/у)мін (Савет Міністраў).
* Першамайскі РА(Ў/У)С.
* Мне было :-( (ў/у) цябе сумна.

Паміж пустак, балот беларускай зямлі,

На (ў/у)збярэжжы ракі шумнацечнай,

Дрэмле памятка дзён, што ў нябыт уцяклі,

(Ў/У)дзірванелы курган векавечны.

**2. Аб’яўленне тэмы і задач занятка.**

Дзеці спрабуюць адказаць. Настаўнік выслухвае ўсе адказы і гаворыць:

* Сярод выказаных вамі прапаноў былі слушныя. Але не ўсе аднолькава лічаць, значыць наш занятак павінен пераканаць усіх вучняў у аднастайным напісанні літары у ці ў у дадзеных прыкладах. І ў канцы факультатыва, я спадзяюся, мы прыйдзем да агульнага меркавання. Вы ўжо здагадаліся, што сённяшнюю сутсрэчу мы прысвяцім якой тэме?
* Чаму, як вы лічыце, на гэтае правіла адводзіцца цэлая гадзіна?
* Значыць, мы паспрабуем прааналізаваць усе магчымыя выпадкі напісання **у** і **ў** у розных маўленчых сітуацыях.

3.     **Гістарычная спраўка.**

- Калі, на вашу думку, у беларускай мове ўзнікла літара ў?

- Я папрасіла вывучыць біяграфію гэтай літары чалавека, які цікавіцца беларускай мовай. І сёння ен гатовы падзяліцца інфармацыяй, якую знайшоў.

*Выступае вучань з інфармацыяй пра ўзнікненне ў. Гук [Ў] уласцівы беларусам на працягу ўсёй гісторыі фарміравання і развіцця роднай мовы. Але яго пазначэнне літарай было непаслядоўным або зусім адсутнічала, як гэта назіралася ў старабеларускім пісьменстве.*

*Паводле энцыклапедыі «Беларуская мова» , літара “ў” была прапанавана ў 1870 годзе рускім філолагам Пятром Бяссонавым, які з'яўляўся старшынёй Віленскай археаграфічнай камісіі. Доўгі час па тэхнічных прычынах пісалася як літара у. Больш паслядоўна ў беларускім пісьме выкарыстоўваецца з 1890-х гадоў. У лацінскай форме беларускага пісьма гук [ў] абазначаўся літарай ú, пасля ǔ. Так, напрыклад, доказам таго, што ў 19 стагоддзі такога графічнага знаку не было, служаць творы Вінцэнта Дуніна-Марцінкевіча, які гук ”ў” запісваў як ǔ.*

***4.*Актуалізацыя ведаў вучняў.**

Для таго, каб успомніць правіла, з якім мы ўжо крыху знаёмы з арфаграфічных хвілін, што праводзім на ўроках беларускай мовы, давайце прааналізуем наступныя прыклады і сфармулюем правіла.

*Аналіз прыкладаў*

У куфры, як кажуць, усе скарбы схаваны;

Галіна Уланава, ва Узбекістане;

прэзідыум, страус;

аул, Брэсцкая унія;

шоу, ноу-хау;

траур.

на ўзлеску, ва ўстанове;

накаўт, клоўн, паўза;

хлопцы-ўмельцы, гучнае “ўра”,

гук [о] ўласцівы многім мовам.

5.     **Выпраўленне памылак**

|  |  |
| --- | --- |
|  | **Павінна быць** |
| займацца ушу | *займацца ўшу* |
| дзяржаўны універсітэт | *дзяржаўны ўніверсітэт* |
| прыёмка утылю | *прыёмка ўтылю* |
| нататкі уфолага | *нататкі ўфолага* |
| глаукома і глаўкома | *глаўкома* |
| даун | *даўн* |
| джоуль і джоўль | *джоўль* |
| дрэдноут і дрэдноўт | *дрэдноўт* |
| іудзей | *іўдзей* |
| клаустрафобія | *клаўстрафобія* |
| лакаут | *лакаўт* |
| раунд | *раўнд* |
| раут | *раўт* |
| сауна | *саўна* |
| Брыджстаун, брыджстаунскі | *Брыджстаўн, брыджстаўнскі* |
| Зауралле, зауральскі | *Заўралле, заўральскі* |
| Паустоўскі | *Паўстоўскі* |
| Фауст | *Фаўст* |

Далейшая праца будзе па групах.

6.     **Слоўнікавая работа: (па групах)**

Хто хутчэй знойдзе правільны варыянт слоў, лексічныя значэнні якіх запісаны

1.     Канат або трос, які выпускаецца з кармы для буксіравання суднаў, прывязвання спушчаных на ваду шлюпак.

2.     Слова, якое ўжываецца пры ветлівым звароце да замужняй жанчыны, а таксама пры называнні яе імя або прозвішча ў Германіі і некаторых іншых краінах.

3.     Сукупнасць усіх відаў жывёл якой-небудзь мясцовасці або геалагічнага перыяду.

4.     Склад для грузаў пры чыгуначных станцыях, портах.

5.     Невысокае бязлістае дрэва сямейства маравых, якое расце ў сярэднеазіяцкіх саланчаковых пустынях.

6.     Спартсмен або каманда, якія занялі ў спаборніцтвах адно з апошніх месцаў.

*Варыянты адказаў:*

1.     *пакгауз*ці *пакгаўз?*

2.     *бакштоў* ці *бакштоу?*

3.     *фраў*ці *фрау?*

4.     *фауна*ці *фаўна?*

5.     *аўтсайдэр, аутсайдар*ці *аўтсайдар?*

6.     *саксаул* ці *саксаўл?*

7.     **Фізхвілінка:**

**8. Работа па ўзбагачэнні слоўнікавага запасу вучняў.**

Вам дадзены пачатак і канец беларускіх народных параўнанняў. Вам трэба спалучыць правільна часткі, уставіць у або ў і растлумачыць значэнне. 1 група працуе з першымі пяццю выразамі, другая – з астатнімі.

|  |  |  |
| --- | --- | --- |
| 1 групанадзьму(ў/у)сятрапі(ў/у)спіцькр(ў/у)ціццабаіцца2 групабегаевыелезеляпну(ў/у)ма(ў/у)чыць | **як** | 1.аса (ў/у) вочы(2.ў/у)юн на гарачай патэльні3.во(ў/у)к у піліпа(ў/у)ку4.мыш на кр(ў/у)пы5.воцату выпі(ў/у)шы6.во(ў/у)к ягняці7.лісіца (ў/у) саладуху8.лапцем па балоце плясну(ў/у)9.з в(ў/у)глямі (ў/у) нагавіцах10.пшаніц(ў/у) прада(ў/у)шы |

**9. Выкананне тэста “Правапіс у, ў”.**

**A1. Адзначце слова(-ы), у якім(-іх) на месцы пропуску пішацца літара у:**

1.     кло…н

2.     жывёлы …ючныя

3.     па-…краінску

4.     фра…

5.     вучоны-…нікум

**A2. Адзначце слова(-ы), у якім(-іх) на месцы пропуску пішацца літара у:**

1.     джо…ль

2.     со…с

3.     пакга…зны

4.     ва  …нісон

5.     га…птвахта

**А3. Адзначце слова (-ы), у якім (-іх) на месцы пропуску пішацца літара ў.**

1.     стра...с

2.     а...кцыён

3.     хвалі ...льтрагукавыя

4.     аквары...м

5.     радасна-...знёслы

**A4. Адзначце слова (-ы), у якім (-іх) на месцы пропуску пішацца літара у.**

1.     індывіду..м

2.     рады...с

3.     тры...мфальны

4.     га...біца

5.     класна-...рочны

**A5. Адзначце словы(а), у якіх(ім) на месцы пропуску пішацца літара у:**

1.     нака...т

2.     ліноле...м

3.     пакга...з

4.     фа...на

5.     ма...зер

**A6. Адзначце словы, у якіх пішацца літара у:**

1.     хлеб \_чарсцвелы

2.     на \_сходніх землях

3.      тэрары\_м

4.     не \_тоіш

5.     да \_збекістана

**A7. Адзначце словы, у якіх пішацца літара ў:**

1.     маці-\_краінка

2.     ва \_льянаўскай вобласці

3.     ба\_л

4.     быў \_спрыняты

5.     метэа\_мовы

**A8. Адзначце словы, у якіх пішацца літара у:**

1.     га\_біца

2.     на \_ральскім хрыбце

3.     прыбыў \_дзень

4.     гулялі \_траіх

5.     архівары\_с

**A9. Адзначце словы, у якіх пішацца літара у:**

1.      да \_эльса

2.     рэ\_матолаг

3.     вясна-\_ладарка

4.     злавіла \_юна

5.     з \_сходнеславянскіх зямель

**A10. Адзначце словы, у якіх пішацца літара у:**

1.     на \_ніверсіядзе

2.     пры \_сць-Абакане

3.     князь \_семагутны

4.     а\_кцыяніст

5.     ва \_сіх поглядах.

**10. Падзвядзенне вынікаў занятка.**

Ітак, настаў час ўсё ж такі вызначыцца, якая літара пішацца ў словах і выразах, якія мы разбіралі ў пачатку занятка.

* БЕЛАРУСКІ ДЗЯРЖАЎНЫ ЎНІВЕРСІТЭТ (пры запісе ўсяго словазлучэння вялікімі літарамі напісанне у, ў падпарадкоўваецца агульнаму правілу: пасля галосных або папярэдняга слова на галосны пішы ***ў***);
* Саўмін (Савет Міністраў). (Правапіс у,ў у складанаскарочаных словах падпарадкоўваецца агульнаму правілу – пасля галоснага пішы ў);
* Першамайскі РАУС. (у абрэвіятурах захоўваецца у складовае);
* Мне было :-( у цябе сумна.

*Апошнім часам да знакаў прыпынку адносяць і смайлікі (эматыконы), якія шырока прымяняюцца на форумах, у чатах, электроннай пошце. «Вынаходніцтва» першага смайліка прыпісваецца Фалману Скоту — прафесару Універсітэта Карнегі-Мелана штата Пенсільванія ЗША. Функцыя, якую выконвае смайлік, блізкая да функцыі знака прыпынку. Таму пасля іх пішацца ў.*

Паміж пустак, балот беларускай зямлі,

На ўзбярэжжы ракі шумнацечнай,

Дрэмле памятка дзён, што ў нябыт уцяклі,

Ўдзірванелы курган векавечны.

*У вершаваных творах ў (у нескладовае) можа мець фанетыка-інтанацыйную нагрузку, якая надае асаблівую рытміку, меладычнасць, спеўнасць. Таму у такіх творах правапіс можа і не падпарадкоўвацца агульнапрынятым правілам.*

**12. Рэфлексія.**

Наш занятак заканчваецца. Хацелася б пачуць:

* Ці задаволены вы вынікамі сваёй дзейнасці?
* Якая інфармацыя вас найбольш уразіла?
* Што выклікала цяжкасці?
* Якія вывады для сябе зрабілі?

Я спадзяюся, што сёння пераможцамі сталі ўсе, таму што набылі важныя для сябе веды. Яны спатрэбяцца і для правільнага напісання творчых работ, і для будучага тэсціравання ці экзамену. Віншую вас з тым, што зроблена яшчэ адна прыступка да атрымання вамі звання “адукаваны чалавек”. І думаю, што стаўшы дарослымі, вы не дапусціце памылак, якія сёння можна сустрэць і ў банку, і ў аб’явах, і нават на помніках.